
NA POSLJEDNJOJ SJEDNICI OPĆINSKOG 
VIJEĆA RADOBOJ U 2010. GODINI 

USVOJENA JE DRUGA IZMJENA OPĆINSKOG 
PRORAČUNA, TE SU DONIJETE ODLUKE O 
KUPNJI NEKRETNINA I SLUŽBENOG VOZILA 


SMANJENI PRIHODI OPĆINSKOG PRORAČUNA 


Vijećnici Općinskog vijeća Općine Radoboj 27. 
prosinca 2010. godine održali su svoju 13. sjednicu, po- 
sljednju u prošloj godini. Na raspravi i donošenju našla 
se druga izmjena proračuna Općine za 2010. godinu te 
odluke o kupnji nekretnina i službenog vozila. 

Budući da planirani prihodi u iznosu od 12.208.650 
kuna nisu ostvareni, trebalo je pripremiti izmjenu prora- 
čuna. Ukupno je smanjen za 2.644.500 kuna, pa je utvr- 
đen u iznosu od 9.564.150 kuna. Najveći dio neostva- 
renih, a planiranih prihoda, odnosi se na pomoć iz dr- 
žavnih izvora koja ukupno iznosi 1.823.629 kuna. Pored 
toga nije ostvaren planirani prihod u iznosu od 800.000 
kuna od prodaje nefinancijske imovine. Stanje u pogledu 
ostvarivanja prihoda odrazilo se na rashodovnu stranu 
proračuna. Tako nisu realizirani programi rekonstrukcije 
ceste Radoboj-Gorjani i izgradnja ceste u poduzetničkoj 
zoni, a planirani rashodi za Zavičajnu zbirku su smanjeni. 

Druga izmjena općinskog proračuna prihvaćena je 
većinom glasova. 

Poljoprivredna zadruga Krapina donijela je odluku 
o prodaji poslovnog prostora u prizemlju zgrade uz op- 
ćinsku zgradu u Radoboju. Kako je Općina Radoboj od 
ranije vlasnik prvog kata spomenute zgrade, donijeta je 
odluka o kupnji prizemlja. Cijena je 206.000 kuna. 

Općinski vijećnici donijeli su i odluku o zamjeni 
starih službenih vozila za nova, uz određenu nadoplatu. 
Kako su postojeća vozila stara i na njihovo održavanje 
ide dosta sredstava, ocijenjeno je da ih je bolje zamijeniti 
novima.(vir) 

HVALA IM NA TAKVOJ POMOĆI 


Prijedlog druge izmjene općinskog proračuna izazvao je na 
samoj sjednici živu raspravu u kojoj je prednjačio Klub zastupnika 
HDZ-a. Tako je predsjednik tog kluba, Mirko Kiseljak, iznoseći sta- 
vove HDZ-a naglasio da su oni upozoravali na nerealno planiranje 
prihoda, koji se eto nisu ostvarili. Odgovarajući na to, općinski na- 
čelnik, Anđelko Topolovec, iznio je niz primjera iz kojih proizlazi da 
općinski čelnici HDZ-a umjesto da pomažu kod ostvarenja progra- 
ma i dobivanja određenih sredstava iz državne blagajne, gdje god to 
mogu odmažu. Primjer za to je i činjenica da je program rekonstruk- 
cije Rimske ceste dobio prolaznu ocjenu u nadležnim ministarstvima 
i da je potpisan ugovor o sufinanciranju, ali je na realizaciju stavljen 
veto, jer podaci govore da to nije u interesu nekim lokalnim politi- 
čarima, koji ne obnašaju vlast u Općini, pa im nije drago da se bilo 
što realizira u korist svih stanovnika dok su oni u opoziciji. Dokaz 
je to da središnja vlast mnogo više pomaže one općine i gradove u 
kojima su na vlasti njihovi istomišljenici. S druge pak strane općinski 
HDZ prigovara aktualnom vodstvu u Općini da se nedovoljno an- 
gažira na dobivanju sredstava iz pojedinih ministarstava i državnih 
fondova, te nude svoju pomoć. Načelnik općine Anđelko Topolovec 
zahvalio im je na takvoj pomoći koja se sastoji od toga da se nastoji 
zaustaviti realizacija značajnih projekata kao što su Rimska cesta i 
Zavičajna zbirka. Općina, naime, priprema potrebnu dokumentaciju, 
osmišljava prihvatljive projekte kako za državna ministarstva tako i 
za europske fondove, ali vodstvu općinskog HDZ-a to ne odgova- 
ra, jer rukovodeći se principom: «što gore to bolje za nas», stopira i 
one projekte koji su unatoč svim teškoćama prošli kod nadležnih 
institucija države. Uz sve to, najuporniji u bojkotiranju svega što se u 
Općini želi ostvariti su oni pojedinci koji uopće ne žive na području 
Općine Radoboj, ali tu žele ostvarivati svoje političke ciljeve. 

Kako se u tijeku rasprave pokazalo da svi članovi HDZ-a ne- 
maju isto mišljenje, zatražili su stanku za svoj Klub radi zauzimanja 
stavova. Klub je zaključio da će biti protiv rebalansa, ali da ostavlja 
mogućnost drugačijeg opredjeljenja pojedinih članova. Prilikom gla- 
sanja dvojica vijećnika iz Kluba HDZ-a bila su protiv, jedan je bio 
suzdržan, a jedan je glasao za izmjenu općinskog proračuna. 


NA RADOBOJSKIM KORIJENIMA RASTU VELIKA 
STABLA 


Mjesec siječanj 2011. godine uči će u povijest afirmacije 
kadrova koji svoje korijene imaju u Radoboju. « 22. siječnja 
na Skupštini Socijaldemokratskog foruma žena Hrvatske za 
predsjednicu je izabrana DUNJA ŠPOLJAR, čiji su roditelji 
Ivan Cerovec, poznati prosvjetni djelatnik i majka Nena Došen 
rođeni u Radoboju, Dunja se nakon školovanja vratila u kuću 
svojih djede i bake Došen u Radoboj.Radi u prosvjeti, ali se bavi 
i uzgojem cvijeća i politikom. 

DRAGUTIN RANOGAJEC, porijeklom iz Radoboja, 
gdje je završio i osnovno obrazovanje, sin Stjepana i Marte 
obavljao je dužnost predsjednika Obrtničke komore općine 
Krapina, zatim predsjednika Obrtničke komore Krapinsko 
zagorske županije, da bi na Skupštini održanoj 25. siječnja 2011. 
bio izabran za predsjednika Obrtničke komore Hrvatske. 

Čestitke obojici, a opširnije o njima i njohovom radu u 
narednom broju Radobojsko-Jesejanskog lista. (vir) 


RADOBOJSKO-JESEJANSKI LIST: Nakladnik: Općina Radoboj. Za nakladnika: Anđelko Topolovec, 
UREDNIŠTVO: Branka Oslić, Ivan Habjanec, Ana Kranjčec, Ivan Maligec, Darko Potočki, grafički urednik, 
Snježana Rihtar, Vinko Rihtar, glavni i odgovorni urednik. 

Lektori: Jasenka Marmilić, tekstovi iz općine Radoboj, Ana Kranjčec i Danijela Draganić , tekstovi iz općine 


Jesenje. Adresa uredništva: Radoboj 8,49232 Radoboj, Ze/: 049/349-110, fax: 049/349-109, e-mail: radobojRkr.t- 
com.hr. Gornje Jesenje 103, 49233 Gornje Jesenje, /e/: 049/375-503. e-mail; jesenje2Qjesenje.hr. 


Tisak: Papir market Krapina. 


List je besplatan i izlazi mjesečno. 

VELIKI DAN ZA STANOVNIŠTVO OPĆINE JESENJE 


OTVORENA SPORTSKA DVORANA 


Predsjednik prof. dr. IVO JOSIPOVIĆ boravio je 
u subotu 15. siječnja 2011. u Općini Jesenje i tom prigo- 
dom otvorio školsko-športsku dvoranu. 

Predsjednika, kojem su u pratnji bili župan KZŽ-e 
Siniša Hajdaš Dončić, dožupani Sonja Borovčak i 
Anđelko Ferek Jambrek, ispred Doma kulture dočekali 
su načelnik općine Ivan Maligec, predsjednik općinskog 
Vijeća Ivan Galović, zamjenik načelnika Josip Draganić, 
zamjenik predsjednika općinskog vijeća Vladimir 
Kranjčec i brojni mještani. Nakon riječi dobrodošli- 
ce, predsjednik se pozdravio sa prisutnim mještanima, 
a nakon toga gosti su krenuli prema dvorani. Na ulazu 
u dvoranu dočekala ih je ravnateljica škole prof. Ljerka 
Malogorski Dragoslavić sa učiteljima škole, ravnateljica 
je predsjedniku i njegovoj pratnji tkđ. uputila riječi do- 
brodošlice, a Podvinčani su prigodno izveli pjesmu "To 
Vam je naše Jesenje." 

U dvorani se nakon izvođenja Hrvatske himne, 
okupljenima prvo obratila ravnateljica škole, koja je uz 
projekciju slika ukratko prošla kroz povijest školstva od 
početka pa do danas, kada se otvara sportska dvorana u 
Jesenju; 

RAVNATELJICA OSNOVNE ŠKOLE GORNJE JESENJE, 


PROF LJERKA MALOGORSKI DRAGOSLAYVIĆ, 
OBRATILA SE UZVANICIMA SLIJEDEĆIM RIJEČIMA: 


Poštovani gosti, dame i gospodo! 


Dopustite da Vas najsrdačnije 
pozdravim i zaželim ugodan boravak u 
našoj školi. Osobita mi je čast i zado- 
voljstvo među nama pozdraviti Pred- 
sjednika Republike Hrvatske profesora 
doktora Ivu Josipovića. : 

Gospodine Predsjedniče, drago 
nam je da ste našli vremena doći u srce 
Hrvatskog zagorja, u jednu od najbrdovitijih Općina te u ško- 
lu koja se nalazi na jednoj od najviših kota Krapinsko-zagorske 
županije. 

Pozdravljam sve ostale uvažene goste predstavnike Mini- 
starstva ZOŠ-a, uvaženu gospođu Vesnu Hrvoj Šic i predstavnika 
Ministarstva regionalnog razvitka. 

Pozdravljam predstavnike naše Županije, koja je osnivač 
Osnovne škole Gornje Jesenje na čelu sa Zupanom gosp. Sinišom 
Hajdaš-Dončićem. 

Pozdravljam saborske zastupnike, predstavnike općine Jese- 
nje na čelu sa načelnikom Ivanom Maligecom. 

Pozdravljam također predstavnike crkvenih vlasti, načelnike 
susjednih općina, kolegice i kolege ravnatelje osnovnih i srednjih 
škola, članove Školskog odbora, Vijeća roditelja, predstavnike me- 
dija, udruga... 

Također pozdravljam učenike i njihove roditelje, kolegice i 
kolege, bivše umirovljenike naše škola, kao i sve ljude dobre volje 
koji su danas sa nama. 

Zahvaljujem svima koji su doprinijeli da se naša sportska 
dvorana izgradi i onima koji su se borili da se posao privede kraju 
na korist djeci, mladima, i svim mještanima Jesenja. 


Nakon 154 godine postojanja i tradicije osnovnog školstva u 
Gornjem Jesenju, dobili smo na uporabu još jedan objekt u kojem 
će djeca u potpunosti moći razvijati svoje sposobnosti i talente, te 
i na taj način ostvarivati europske standarde obrazovanja.U ovoj 
školskoj godini imamo 130 učenika. Imamo 24 zaposlenika od 
čega 18 učitelja. 

Pripadamo velikoj obitelji Međunarodnih eko-škola i to je 
projekt na koji smo jako ponosni i provodimo ga od 2003. godine. 

Učimo dva strana jezika i to njemački od 1.-8. razreda i en- 
gleski od 4.-8. razreda kao drugi strani jezik. 

Informatički se opismenjujemo i provodimo razne izvanna- 
stavne aktivnosti, a kroz kurikulum ostvarujemo terensku i integri- 
ranu nastavu. 

Već gotovo 20 godina u našoj školi se nastava u jutarnjoj 
smjeni, a sve predmete predaju stručno osposobljeni učitelji. 

Ovakvom organizacijom škole, nastojimo postati svjesni, od- 
govorni i ponosni građani naše Domovine Hrvatske. 

Možda i nije slučajno što se današnja svečanost događa na 
povijesni datum vezan uz 15.siječnja 1992. kada je Republika Hr- 
vatska međunarodno priznata.... Stoga nam je još draže što se ova 
svečanost događa na današnji dan. 

Nakon ove kratke osobne iskaznice škole dopustite da kažem 
da imam osjećaj da ste svi Vi ovdje prisutni stvarno željeli, da naša 
djeca dobiju na uporabu ovakav objekt u kojem će postizati najviše 
standarde odgoja i obrazovanja. 

Sada Vas pozivam da preuzmete dio pozitivne energije koju 
Vam žele prenijeti naši učenici, njih svih 130 je ovdje pred vama, 
kao i njihovi učitelji kroz glazbenu razglednicu, sportske igre i 
vježbe. 

Poslušajmo ih zajedno! 

Hvala na pažnji! 


Nakon ravnateljice učenici su izveli kratki kulturno- 
umjetnički program, a zatim se okupljenima obratio na- 
čelnik Ivan Maligec. Načelnik je kronološki prošao kroz 
povijest općine Jesenje, te upoznao goste sa aktivnostima 
koje provodi Općina kako bi se poboljšala kvaliteta živ- 


ljenja njenih mještana. 


Poštovani gospodine predsjedniče, poštovani župane, 
državni tajniče ,poštovani gosti ,dragi prijatelji 


Najsrdačnije Vas pozdravljam i želim dobrodošlicu u Općinu 
Jesenje u ime svih njezinih stanovnika! 

Dovršetak ove prelijepe sportske dvorane veliki je uspjeh za 
našu sredinu, svima nama ponos i radost najmlađima. 

Gospodine predsjedniče, izuzetno smo počašćeni Vašim do- 
laskom na ovaj, nama važan događaj. Dozvolite da Vam u nekoliko 
riječi predstavim Jesenje: 

Spominje se prvi put 1328. godine kao župa u sastavu župe 
Radoboj, a od 1785. godine kao samostalna župa. U daleku 1857. 
godinu seže i početak školstva na ovom području, a adekvatan 
školski prostor Jesenje dobiva sredinom 70-tih izgradnjom sadaš- 
nje škole, koja je, zahvaljujući inicijativi zaposlenih i financijskoj 
podršci Županije, iznova potpuno uređena. Na prostoru Općine od 
24 km2 živi oko 1600 stanovnika. 

Jesenje, kao samostalna jedinica lokalne samouprave, djeluje 
od 1997. godine i sa zadovoljstvom mogu reći da je zaista oprav- 
dala svoje postojanje. Tako niz godina ulažemo u komunalnu in- 
frastrukturu, a svjesni smo da nas na tom planu očekuje još mnogo 
posla. Pitanje vodoopskrbe i odvodnje zahtijeva sustavno rješava- 
nje. Nažalost, ograničeni smo proračunskim sredstvima, tako da 
smo komunalne probleme uglavnom rješavali u etapama, nastojeći 
obuhvatiti sve dijelove Općine. Takvim sustavnim radom uspjeli 

smo podići kvalitetu života na zadovoljavajuću razinu. Svi su naši 
zaseoci, pa i oni najudaljeniji, povezani uređenim asfaltiranim ce- 
stama. Uz glavne prometnice izgrađeni su nogostupi, uređeno je 
groblje, širimo i mrežu javne rasvjete. 

Značajna sredstva uložena su u obnovu župne crkve, tako da 
je ovaj vrijedan spomenik kulture iz 1858. godine doista zasjao pu- 
nim sjajem. 

Općina Jesenje nažalost bilježi značajan pad broja stanovnika, 
pa su stoga naše aktivnosti maksimalno usmjerene na stvaranje što 
boljih životnih uvjeta i brigu za svakog čovjeka. Općina osigurava 
sredstva za pomoć roditeljima novorođene djece, za izvannastav- 
ne aktivnosti naših osnovnoškolaca, za prijevoz učenika srednjih 
škola, učeničke i studentske stipendije, pomoć umirovljenicima i 
osobama slabijeg imovinskog stanja. 

Očuvani okoliš i priroda čini nas dijelom ,bajke na dlanu“. 
Budućnost nam je u malim poljoprivrednim gospodarstvima, turiz- 
mu i obrtništvu, uz uvjet održivog razvoja. Istaknuo bih dobru su- 
radnju sa susjednim općinama, te posebno Županijom i Državom, 
u kojima doista nalazimo partnere za naše projekte. 

Jedan od njih, upravo je ova sportska dvorana. U nedostat- 
ku odgovarajućeg prostora, krenula je inicijativa škole te je finan- 
cijskim sredstvima Županije izrađena projektna dokumentacija i 
građevna dozvola. Izgradnju dvorane, vrijedne 8.500000 kuna za- 
jednički su financirali, Ministarstvo regionalnog razvoja i Općina. 
Našim osnovnoškolcima, ali i svim mještanima općine Jesenje, osi- 
guran je time primjeren, kvalitetan prostor za nastavu, rekreaciju 
i brojne druge aktivnosti. Čast mi je što na tome, ovom prilikom 
mogu zahvaliti svima koji su na bilo koji način pomogli da se ovaj 
projekt i realizira. 

Sretan sam što u prigodi Dana međunarodnog priznanja RH 
Vama gospodine predsjedniče prenosim zahvalu i ističem ponos 
svih stanovnika Općine Jesenje što ćete upravo Vi označiti početak 
korištenja ove dvorane. Hvala. 


Nakon pune tri godine od započetih radova ovo 
prelijepo zdanje ukupne površine 1750 četvornih metara 
otvorio je predsjednik Ivo Josipović simboličkim puca- 
njem na gol. Predsjednik Josipović među ostalim je ista- 
knuo: Važno je znati zabiti gol, ljudi koji se nalaze na 
vodećim mjestima u našoj domovini, u svim segmentima 
javnog života, trebaju imati srca, hrabrosti i moraju zna- 
ti zabiti gol. Takvim nastupom nestat će recesije, a svi 
ćemo ljepše će i sretnije živjeti, poručio je predsjednik 

Predsjednik Josipović pucanjem na gol simbolički otvorio dvoranu 
Josipović. Za uspomenu na taj događaj učenici su donijeli 
lopte na kojima se predsjednik potpisao. 

Dvoranu i sve koji će se njome služiti blagoslovio je 
domaći župnik pater Josip Krčmar. 

Nakon čina svečanog otvaranja i blagoslova, učenici 
osnovne škole izveli su dječji sportski program u kojem 
su posjetitelji mogli uživati. 

U znak sjećanja na posjet Jesenju načelnik općine 
Ivan Maligec uručio je predsjedniku sliku, pejzaž Jesenja, 
umjetnički rad Ivana Čukelj, koji je nastao na prvoj li- 
kovnoj koloniji održanoj prošle godine u Jesenju, te mo- 
nografiju općine Jesenje. 

Otvorenju školsko-športske dvorane među ostali- 
ma prisustvovali su državni tajnik u MRRŠVG Branko 
Mučnjak, koji je istaknuo kvalitetnu i uspješnu surad- 
nju između Ministarstva i Općine, ravnateljica uprave 
za srednje obrazovanje Vesna Hrvoj Šic- predstavni- 
ca Ministarstva znanosti obrazovanja i sporta, sabor- 
ski zastupnici; Danica Hursa, Milivoj Škvorc, Zlatko 
Koračević, predsjednik HNS-a Radimir Čačić, načelnici 
susjednih općina, ravnatelji škola, te predstavnici javnih 
ustanova i poduzeća. 

Nakon svečanosti otvorenja druženje za goste 
i uzvanike nastavljeno je u školskoj blagovaonici uz 
Podvinčane. 

RIMSKA CESTA- KAMEN SPOTICANJA | 


Naši mještani koji svakodnevno ili povremeno kori- 
ste prometnicu od Radoboja prema naselju Gorjani s punim 
pravom imaju prigovor na trenutno uređenje te ceste. Stanje 
na toj prometnici bilo je predmet više članaka u našem listu, 
na radijskim postajama pa i na televiziji. Kako još uvijek ima 
različitih tumačenja i pozivanja na odgovornost za trenutnu 
situaciju, ovom prilikom odvajamo dio prostora s namjerom 
da pojasnimo neke činjenice. 

Općina Radoboj je u 2008. godini krenula sa radovima 
na proširenju ceste kroz naselje Gorjani Sutinski, Ubrzo na- 
kon početka radova stiže dopis od Ministarstva regionalnog 
razvoja, šumarstva i vodnog gospodarstva da je projekt proši- 
renja Rimske ceste odobren u okviru projekta EIB-2 te da će 
Ministarstvo radove sufinancirati sa 70% i da će Ministarstvo 
provesti postupak nabave i ugovoriti izvođenje radova. | 
Kako se radi o velikoj investiciji, Općina je, razumljivo, 
zaustavila pokrenute radove smatrajući da će Ministarstvo na- 
kon potpisa ugovora pokrenuti postupak ugovaranja radova. 
Ugovor između Ministarstva i Općine Radoboj potpisan je 
29. listopada 2008. godine. 

Općinski načelnik, vidjevši da se ništa ne događa, u više 
navrata tijekom 2009. i 2010. godine odlazi u Ministarstvo 
tražeći informacije o pokretanju radova. Uz to je upućeno više 
dopisa i obavljeno niz telefonskih razgovora, ali rezultata nije 
bilo. Odgovor je uglavnom glasio: «trenutno nema dovolj- 
no planiranih sredstava za realizaciju projekata iz programa 
EIB-2» 


IMA, ALI NE [ZA OPĆINU RADOBOJ 


I tako, dok se u Općini Radoboj ne realiziraju projekti iz 
programa EIB-2, u nekim drugim «podobnim» jedinicama lo- 
kalne samouprave provode se već i projekti iz programa FEIB-3. 
Postavlja se pitanje: «Kako je to moguće?». E pa moguće je, jer 
tu za logiku nema mjesta već se provode odluke Ministarstva 
prema nekim drugim mjerilima. Nadležni u Ministarstvu re- 
gionalnog razvoja, šumarstva i vodnog gospodarstva izgleda 
ne žele čuti opravdane zahtjeve ni znati kako je živjeti i puto- 
vati na visokim i strmim predjelima kilometrima udaljenim od 
centra općine, škole, zdravstvene ambulante ili trgovine. Više 
ih izgleda zanimaju rezultati nekih prošlih izbora za lokalnu 
samoupravu, jer oni koji nisu u njihovoj koaliciji nisu baš rav- 
nopravni s onima koji jesu. 

Da od realizacije programa najvjerojatnije neće biti ni 
ove godine ništa, dokazuju dopisi Ministarstva od listopada 
prošle godine kada navode da će se planirani projekt moći rea- 
lizirati nakon donošenja Državnog proračuna za 2011. godinu 
i dopis od 19. siječnja 2011. gdje se ponovno navodi da zbog 
nedostatka sredstava na poziciji Državnog proračuna kojima 
se financiraju projekti iz programa EIB-2, ne mogu dati odgo- 
vor na pitanje kada bi mogli pokrenuti postupak javne nabave, 
drugim riječima raspisati natječaj za uređenje navedene ceste. 

Ostaje nam nada da će se tokom godine ipak nešto pro- 
mijeniti i da će pojedinci skloni pružanju pomoći stanovništvu 
Općine Radoboj svojim zalaganjem doprinijeti realizaciji pla- 
nova uređenja Rimske ceste. 

Dok se to ne ostvari preostaje kakva takva sanacija stanja 
u skladu sa mogućnostima Općine Radoboj jer pomoć koja je 
obećana i ugovorom prihvaćena za sada ne stiže. (M.P) 


POSJET DRŽAVNOG TAJNIKA RADOBOJU 


Dana 27.siječnja 2011.godine u posjet Općini Radoboj 
došao je Državni tajnik Ministarstva regionalnog razvo- 
ja, šumarstva i vodnoga gospodarstva Branko Mučnjak. 
Sa općinskim načelnikom Anđelkom Topolovcem i 
Predsjednikom Hrvatske seljačke stranke, Podružnice 
Radoboj Josipom Potočkim održao je sastanak u zgradi 
Općine. 

Razgovaralo se o započetim projektima Općine 
Radoboj kao i o projektima koje Općina planira izvršiti u 
skorom razdoblju. Državni tajnik Branko Mučnjak obećao 
je da će pokušati iznaći mogućnosti da u najvećoj mogućoj 
mjeri pomogne Općini u ostvarenju tih projekata. Naglasio 
je kako je Općina Radoboj, odnosno njeni čelnici prepo- 
znali koja je uloga jedinica lokalne samouprave, te da je op- 
ćina odradila svoj dio posla — izradila je potrebne projekte 
važne za razvoj općine, a sada je red na Ministarstvima 
i Fondovima da iste prepoznaju i pomognu njihovoj 
realizaciji. 

Najvažnija tema sastanka bila je izgradnja Rimske 
ceste odnosno cesta od Radoboja do Gorjana Sutinskih. 
Državni tajnik složio se da je izgradnja ceste prioritet i 
obećao je da će radovi sigurno započeti u prvoj. polovici 
2011.godine. 

Nadamo se da će uz pomoć državnog tajnika Branka 
Mučnjaka, inače člana Hrvatske seljačke stranke, mješta- 
ni Gorjana Sutinskih napokon dobiti prometnicu kakvu i 
zaslužuju. X x 


(6 

SVETI VINKO POZVAO VINOGRADARE U VINOGRADE 


TRSEK MOJ ZBUDI SE, DOSTA SI SPAL 


Rate \ pi a 

Jedan od značajnih datuma za vinogradare je 22. 
siječanj; imendan sv. Vinka, zaštitnika vinogradara. 
Tradicionalno tog dana vlasnici trsja odlaze u vinograde 
da bi simbolično obilježili početak radova. Kod toga na 
trs valja objesiti kobase ili slaninu, obrezati prve trsove 
i zaliti ih novim vinom, sve sa željom da godina koja je 
na početku za vinograde bude rodna i uspješna. Članovi 
radobojske udruge vinogradara i vinara svake godine tom 
se prigodom okupe u vinogradu nekog od svojih članova. 
Ove godine susret je održan u vinogradu Zdravka 
Kunšteka, vlasnika sve poznatije «Kleti Gorica». Više 
od pedesetak vinogradara uz nazočnost mjesnog župnika 
vič. Ivice Bračuna i domaćih mužikaša, prisustvovalo 
je obredu rezanja prvog čokota i molitvi za uspješnu 
vinogradarsku godinu. Susret je nastavljen uz druženje 
i razmjenu iskustava o obradi, zaštiti i njegovanju 
vinograda i vina, a tradiciju obilježavanja Vincekovog 
naši su vinogradari drugog dana nastavili u svojim 
vinogradima. 


Na mladima svijet ostaje, pa tako i vinogradi, dokazao je to i sin 


ovogodišnjeg domaćina susreta vinogradara pokazujući kako treba 
rezati trsove. 


Proslavi blagdana sv. Vinka tradicionalno uz radobojske vinogradare 
prisustvuje i radobojski župnik vlč. Ivica Bračun 


Za blagdana Sv. Vinka veselo je bilo na svim Jesejanskim 
vinorodnim bregima, jer sv. Vinka zaštitnika vinograda 
treba zamoliti kako bi nova vinogradarska godina bila 
uspješna 1 dobra. Da bi godina bila bez tuče, bolesti u 
vinogradima čim manje, a trsovi puni, želja je svakog 
vinogradara, a za pomoć treba moliti sv. Vinka, tradicija 
je to koja se od davnina štuje u našim krajevima. 
Zajedničko obilježavanje blagdana sv. Vinka udruga 
vinogradara iz Jesenja održala je u petak 21. siječnja, 
na brijegu Kukelj kod domaćina Dragutina Kranjčec. 
Vinogradari i njihovi gosti zajednički su obilježili 
nadolazeću  vinogradarsku godinu, trsove okićene 
kobasicama obrezao je domaćin, a blagoslovio domaći 
župnik pater Josip Krčmar. Okupljene je grijalo kuhano 
vino i dobra vinska kapljica uz kuhane i pečene kobasice, 
a da bi atmosfera bila vesela kakva 1 priliči pobrinuli su 
se Podvinčani. U subotu je održana misa za sve pokojne 
članove udruge, a nakon mise vinogradari su nastavili sa 
proslavom Vincekovog družeći se kod svojih klijeti. 


ranjčft a 2jik 
\ 


Uk 


Irsje obrezal domaćin 

SANACIJA VODOVODNE MREŽE NOVI ŠUMSKI PUT 


U Donjem Jesenju u predjelu Ravninska izvođeni su 
radovi na izgradnji šumskog puta. Lijepo vrijeme koje je 
bilo u prvima danima ove godine pogodovalo je nastavku 
započetih radova na izgradnji navedenog puta. Budući 
da je ovaj predio većinom obrastao šumom do koje je 
bilo nemoguče doći sa mehanizacijom, pokrenuta je 
inicijativa za izradu puta. U akciju su se uključili mještani 
koji su rušili stabla na trasi puta, te su dobrovoljno ustupili 
zemljište za proširenje puta. Izgradnjom ovog šumskog 
puta mještanima će biti olakšan pristup do njihovih šuma 
a moći će se koristiti i u turističko-rekreacijske svrhe. 
esa su INI iz 2 općine Jesenje. 


Mještani na Cerju na radnoj akciji-vodovod 


Za opskrbu vodom u naselju Cerje još uvijek se 
brinu mještani, a pomaže im Općina Jesenje. U proteklim 
godinama izvedena je rekonstrukcija dijela vodovodne 
mreže kako bi se gubici vode sveli na najmanju moguću 
mjeru. Ovih dana izmijenjen je dio mreže na Starom Cerju 
jer je cijev prolazila kroz klizište, pa je često dolazilo do 
kvarova i nestanka vode. Izmjenom trase ukopana je nova 
cijev koja je i većeg profila tako da postoji mogućnost 
priključenja dodatnih potrošača ukoliko se za to ukaže 
potreba. Izmiještanjem cijevi moći će se prići sanaciji 
klizišta koje ugrožava put u tom selu. 


PROJEKT ODVODNJE Izrada dj puta PE em Jesenju 


U prostorijama općine Jesenje održan je radni sastanak u svezi izrade Projekta odvodnje “Aglomeracija Krapina". 
Na sastanku su sudjelovali načelnici općine Jesenje Ivan Maligec, općine Đurmanec, Branko Horvat, predstavnik 
grada Krapine, predstavnici VPB kao izrađivača projekta, Hrvatskih voda i Krakoma Krapina. Na sastanku je bilo 
riječi o nastavku izrade projektne dokumentacije za odvodnju fekalnih voda sa područja općina Jesenje i Đurmanec. 
Nakon održanog dijela sastanka, obilaskom terena pokušalo se utvrditi najoptimalnije rješenje trase na kojoj bi se 
gradio cjevovod sa pratećim sadržajima. Na ovaj projekt zajednički su uključeni grad Krapina, općine Đurmanec, 
Jesenje, Radoboj i Petrovsko a biti će kandidran za sredstva iz pristupnih fondova EU. 


3 
ČIŠĆENJE ODVODNIH KANALA 


Prvi dani u Novoj godini trebali bi biti u znaku snijega, leda 
i niskih temperatura, ali ove godine u mjesecu siječnju vrijeme je 
više proljetno nego zimsko. Ljudi se stoga ponašaju kao da smo već 
u dubokom proljetnom vremenu pa pored ostalog imaju u planu 
uređenje puteva uz svoje poljoprivredne ili druge površine. Upravni 
odjel Općine Radoboj tako je od početka godine do kraja siječnja 
primio veliki broj zahtjeva za dodjelu kamenog materijala (šodera) 
radi nasipavanja puteva. 


Općina Radoboj svake godine odvaja znatna sredstva za ta- 
kve namjene, posebno nakon zime kada se vide njene posljedice, ali 
postoji i druga strana problema. Obilaskom terena uočeno je da do- 
bar dio mještana, čast izuzecima, ne ispunjava svoju obvezu jer ne 
održavaju odvodne kanale uz svoje zemljište, pa vodene bujice od- 
nose slojeve šljunka i oštećuju puteve. Održavanje odvodnih kanala 
obveza je vlasnika zemljišta pa bi prije traženja pomoći od Općine 
trebali ispuniti svoj dio obveza. Odlukom o nerazvrstanim cestama 
na području Općine Radoboj propisano je, naime, da su korisnici 
zemljišta koje graniči s nerazvrstanom cestom dužni održavati ce- 
stovne kanale uz svoje zemljište u mjeri potrebnoj za normalno i 
nesmetano protjecanje vode, s tim da širina dna kanala iznosi naj- 
manje 40 centimetara. Čišćenje kanala potrebno je provesti dva puta 
godišnje i to do 15. svibnja i 15. listopada. Stanje na terenu pokazuje 
da na mnogim mjestima uz puteve nema odvodnih kanala, a nisu 
ni rijetki slučajevi da korisnici zemljišta izoru i dio puta. Općina 
Radoboj ne bježi od svojih obveza na planu osiguravanja materijala 
za nasipavanje i održavanja puteva, što će činiti i dalje, ali svoj do- 
prinos moraju dati i vlasnici zemljišta. Stariji mještani se vjerojatno 
sjećaju obveze da «svaki počisti za svojim», pa bi bilo dobro da i da- 
nas svatko obavi svoj dio posla, a ne da očekuje da to umjesto njega 
učini netko drugi, jer će samo tako mnogo toga biti riješeno prije i 
bolje. Kako za sada nema snijega, ni drugih velikih poslova, bilo bi 
dobro da se takvo vrijeme iskoristi za ispunjenje opće obveze kao 
što je čišćenje odvodnih kanala uz poljoprivredno zemljište, jer će 
to omogućiti očuvanje postojećih puteva i trebat će manje novca za 
dovoženje novih količina materijala, kojeg odnosi voda ako kanali 
nisu iskopani ili uređeni. (B.O.) 


VODA NEĆE POSKUPJETI? 


Ovih dana sva sredstva javnog informiranja objavila su 
vijest o poskupljenju cijene vode. Povod tome je «UREDBA 
O NAJNIŽOJ OSNOVNOJ CIJENI VODNIH USLU- 
GA I VRSTI TROŠKOVA KOJE CIJENA VODNIH 
USLUGA POKRIVA», koju je Vlada Republike Hrvatske 
donijela 16. rujna 2010. godine. Uredba tako određuje fiksni 
dio najniže osnovne cijene vodnih usluga koja ne ovisi o 
količini isporučene vode, a nastaje kao posljedica priklju- 
čenja na objekte. Tako od sada treba platiti: troškove očita- 
nja vodomjera, obrade očitanih podataka te izrade i dostave 

računa korisnicima vodnih usluga, servisiranje vodomjera, 
troškove tekućeg i investicijskog održavanja priključaka, re- 
dovitog održavanja ispravnosti objekata za isporuku vode, 
te ispitivanja i održavanja zdravstvene ispravnosti vode. 

Sve je to do sada bilo uključeno u cijenu kubika potr- 
šene vode, ali vladajuća koalicija «zna» kako stvoriti uvjete 
za bogaćenje budućih vlasnika vodovoda i izvora pitke vode 
kojima će prodati ili dati u koncesiju nacionalno blago kao 
što su izvori pitke vode i objekti koje su ljudi izgradili vla- 
stitim sredstvima i rukama. 

Što se tiče potrošača vode s područja Općine Radoboj, 
barem za sada mogu biti sigurni da do poskupljenja neće 
doći. Cijena potrošenog kubika vode i nadalje ostaje kao 
i do sada: 6 kuna i 82 lipe, te 15 kuna naknade po svakom 
priključku na vodovod. (vir) 


VATROGASCI OSPOSOBLJENI ZA PRUŽANJE POMOĆI 


Dobrovoljno vatrogasno društvo Radoboj bilo je krajem prošle i 
početkom ove godine domaćin za osposobljavanje novih vatrogasaca. 
Njih tridesetak iz DVD-a Radoboj, Mače i Novi Golubovec gotovo 
tri mjeseca bili su polaznici tečaja za ispitane vatrogasce. Teoretskim 
i praktičnim dijelom nastave stručnjaci iz Vatrogasne zajednice 
Krapinsko-zagorske županije, članovima dobrovoljnih vatrogasnih 
društava prenijeli su potrebna znanja za sudjelovanje u različitim 
akcijama spašavanja ljudi i imovine. 

U nedjelju 16. siječnja održani su ispiti koje je uspješno položilo 
27 od ukupno 30 polaznika. 

U prostorijama Vatrogasnog doma u Radoboju nove su 
vatrogasce pozdravili i zaželjeli što manje intervencija: v.d predsjednik 
i tajnik Vatrogasne zajednice Krapinsko-zagorske županije Boris 
Uhernik i Rajko Jutriša, zapovjednik Vatrogasne zajednice KZŽ 
Marijan Lovrenčić, te predsjednik DVD-a Radoboj Anđelko 
Ferek Jambrek. (vir) 


Predstavnici Vatrogasne zajednice KZŽ čestitali su na položenim 


ispitima vatrogascima i predali im diplome. 


RADOBOJSKI VATROGASCI 


Tečaj za zvanje ispitani vatrogasac iz DVD-a Radoboj 
pohađali su: Boris Cvetko, Dragutin Slukan, Dejan Jurinjak, 
Siniša Jurinjak, Zoran Pospiš, Zlatko Pospiš, Janko Sever, 
Marko Klasić, Stjepan Ferek Florjan, Mirjana Bistrović, Nikola 
Pospiš, Boris Mišak, Dejan Tušek, Davor Tušek, Nikola Tušek 
i Dalibor Rihtar. 


BLAGOSLOV VATROGASNOG DOMA 


Na molbu odgovornih ljudi iz DVD-a Radoboj, radoboj- 
ski župnik, velečasni Ivica Bračun, blagoslovio je prošlog Bo- 
žića okićeni bor, prostorije Vatrogasnog doma i radobojske va- 
trogasce. Zahvalio im je tom prigodom na skrbi i planu zaštite 
od požara te zaželio što manje posla u narednom razdoblju. 

Blagoslov Vatrogasnog doma i vatrogasaca 


POPIS STANOVNIŠTVA 


U većini država svijeta u određenim se ciklusima obav- 
lja popis stanovništa. U Hrvatskoj je ustaljena praksa da se 
to obavlja svakih deset godina i to u prvoj godini jednog od 
desetljeća. Tako je posljednji popis proveden 2001. godine, a 
novi nam predstoji ove godine. Nadležne državne institucije 
već su obavile određeni dio poslova, a završni čin slijedi tije- 
kom mjeseca travnja. Prvi od sljedećih poteza je odabir popi- 
sivača i kontrolora koji su u cijelom poslu najodgovorniji dio. 
Kako sam popis predviđa konkretne radnje vrlo je bitno tko 
će taj dio posla obavljati. Već je najavljeno da će biti objavljen 
natječaj na kojeg će se moći javiti svi zaniteresirani, a pred- 
nost će imati nezaposleni jer se popis stanovništva plaća pre- 
ma obavljenom poslu. Za sada je poznato da osobe koje će 
obavljati popis moraju imati najmanje završenu srednju školu, 
da moraju imati čitljiv rukopis i da s uspjehom moraju završiti 
tečaj za obavljanje popisa. Prema tome, kada nadležne službe 
objave natječaj, svi zainteresirani trebaju podnijeti prijave. Na- 
kon toga slijedi testiranje rukopisa, jer se podaci sa obrazaca 
popisa očitavaju preko posebnih čitača koji raspoznaju sva slo- 
va ako su dobro napisana. Potom slijedi održavanje posebnih 
seminara za kontrolore i popisivače. Nakon četverodnevnog 
tečaja slijedi pismeni ispit i tko ga uspješno položi ulazi u krug 
popisivača. Sam popis obavljat će se tijekom cijelog mjese- 
ca travnja. Popisivači će tih mjesec dana u svakom trenutku 
morati biti na raspolaganju kontrolorima popisivanja ili će 
obavljati popis na području za koje će biti odgovorni. Već sada 
se upozorava potencijalne popisivače da u mjesecu travnju uz 
popis stanovništva ne mogu imati nikakve obveze bilo u školi 
ili fakultetu jer popis traje svaki dan od prvog do 28. travnja. 

Svi oni koji će obavljati popis stanovništva dobit će odre- 
đenu naknadu ovisno o broju kućanstava i osoba koje će po- 
pisati. Iznos od 3.500 kuna koji se trenutno objavljuje u sred- 
stvima javnog informiranja, samo je prosječna cifra. Netko od 
popisivača dobit će i manje od tisuću kuna na našem području 
kao na primjer popisivač koji će dobiti područje Radobojskog 
Strahinja, a netko i mnogo više od 3.500 kuna u gradovima 
gdje će pojedinac trebati popisati više stotina stanovnika. Za- 
ključno, svi zainteresirani pratite obavijesti o podnošenju pri- 
java i u međuvremenu trenirajte rukopis jer jedan od odluču- 
jućih faktora za odabir je upravo način pisanja slova i brojeva. 
Za one koji misle da će i ovom prilikom odlučujuću ulogu 
imati stranačka pripadnost kandidata, odgovorni daju jamstva 
da će za popis biti izabrani isključivo oni koji će ispuniti pri- 
je svega utvrđene kriterije u pogledu pravilnog ispunjavanja 
obrazaca, shvaćanja uloge popisivača nakon održanog tečaja, 
te nezauzetosti s drugim poslovima u mjesecu travnju. (vir) 


"e 
PREUZETE OBVEZE VALJA ISPUNITI 


Upravni odjel Općine Radoboj krajem je 2010. godine 
telefonskim pozivima i slanjem opomena na kućne adrese 
podsjetio mještane na nepodmirena dugovanja prema Općini. 

Savjesni pojedinci primljene su opomene shvatili kao 
podsjetnik na izvršavanje obveze, dok su drugi istu shvatili kao 
još jedan «napad» od strane općinskih djelatnika i načelnika. 

O čemu se zapravo radi? Potpisom ugovora o zajednič- 
kom sufinanciranju modernizacije i asfaltiranja nerazvrstanih 
cesta, Općina Radoboj se obvezala ugovoriti obavljanje rado- 
va, a mještani da će to sufinancirati. Dok je Općina svoj dio 
ugovora ispunila, pojedini mještani to još uvijek nisu. Uprav- 
ni odjel je stoga poslao opomene pred ovrhu za dugovanja iz 
2007. i 2008. godine s tim da je dopušteno da se dug može 
podmiriti u ratama. No, ima onih koji to ne uvažavaju i baš ih 
briga za preuzete obveze potpisivanjem ugovora, pravdajući to 
uglavnom odgovorom: « drugač Općina ne bi cestu ni asfaltirala» 
ili «ni nemamo auto i put nam ne treba, a potpisali smo jer su 
potpisali i drugi». 

Iako Upravni odjel do sada nije provodio postupak prisil- 
ne naplate dugovanja, to će se od ove godine primjenjivati jer 
su zakonski propisi takvi kakvi jesu. Stoga će svi oni koji imaju 
dugovanja za sufinanciranje asfaltiranja, komunalnu naknadu, 
općinske poreze, godišnju grobnu naknadu ili bilo kakve druge 
naknade koje su pojedinci dužni plaćati, imati posla sa prisil- 
nom naplatom odnosno ovrhom. 

Upozoravaju se stoga oni pojedinci koji imaju dugovanja 
prema Općini da ih što prije podmire kako bi izbjegli neugod- 
nosti koje donosi prisilna naplata putem ovrhe, jer tada slijede 
zatezne kamate i troškovi ovrhe. (M.P) 


IGRAČKE ZA PREDŠKOLCE 


Načelnik općine Ivan Maligec, obradovao je mališa- 
ne koji pohađaju predškolu u Gornjem Jesenju, kupnjom 
novih igračaka i pomagala za održavanje nastave. Igračke 
i pomagala primjerene uzrastu i potrebama djece oda- 
brale su odgajateljice koje provode program male ško- 
le, a Općina je osigurala financijska sredstva. Uz igračke 
nabavljena su i dva tepiha na kojima će djeca provoditi 
mnogo vremena, te na zabavan način i kroz igru odrađi- 
vati nastavne aktivnosti primjerene njihovoj dobi. Odu- 
ševljeni novim igračkama mališani su pozvali načelnika 
neka im se pridruži u njihovoj igri, a kao znak zahvale 
poklonili su mu sliku - kolaž koju su izradili zajedno sa 


svojom odgajateljicom. 

NOVOSTI IZ OŠ SIDE KOŠUTIĆ RADOBO 

Ove stranice priprema, uređuje i 
lektorira OS Side Košutić Radoboj 


LIDRANO 2011. 


Dana 18.1.2011. u OŠ Side Košutić održalo se školsko 
natjecanje Lidrano. Početak je bio u 16:30 sati u maloj dvorani. 

Sudjelovali su učenici od 3. do 8. razreda i to samo oni 
najtalentiraniji u izvedbi i čitanju poezije. Mladi izvođači brzo 
su se skupili i natjecanje je moglo početi. Ove godine Lidrano 
se održao na malo drugačiji način, u obliku priredbe, jer se 
prijavilo mnogo učenika. Učenike su bodrili njihovi roditelji, 
a kroz program nas je vodila Karmen. Natjecanje se dijelilo 
na dvije kategorije. U prvoj su učenici čitali literarne radove 
koje su sami napisali, a u drugoj kategoriji su recitirali pjesme 
poznatih hrvatskih književnika. Učenici su se odlično uživjeli 
u svoje uloge i unijeli emocije koje su bitne za svaku literarnu 
izvedbu. Na povjerenstvu, kojeg su činile učiteljice iz hrvatskog 
jezika i naša ravnateljica Milena Veseljak, bila je teška odluka: 
tko će proći dalje. Prolaze samo oni najbolji. Nakon dugog 
i teškog razmišljanja odluka je donesena. Pobjednici su 
proglašeni u obje kategorije. Želimo im puno sreće u daljnjim 
natjecanjima i čestitamo im na uspjehu. 

Neka nam ti učenici budu primjer da se iz mukotrpnog 
rada i vježbanja može doći do izvrsnih rezultata. 

Osim Lidrana, u našoj školi održana su i školska natjecanja 
iz vjeronauka, matematike i geografije. Svim učenicima želimo 
i dalje mnogo uspjeha! 


Veterija 


Lana Bistrović, 6.a 


Vetri imaju čovječju narav. Vsaki veter ima svoju čud kak i 
vsaki čovek. Vesela sam gda vetri pušeju; poslušam njihove popevke 
i gledim njihove norije. 

Veter je moj prijatel. Spominam se z njim, otkrivam mu svoje 
osečaje i tajne. Pripovedam mu sikakve priče o svojimi školskami 
zgodami. Posluša me, osetim kak mi se obrača, čujem njegov glas 
koji mi veli da morem z njim podeliti kaj mi leži na sercu, vse kaj 
me pritišče. Njegova blizina me veseli, gladi mi lice, nosi mi lasi tak 
da letiju po zraku... Gda me okruži, osetim trnce h telu. Pripoveda 
mi glasne, šuškanjem. Taj fakin gda puše, žukaljke se žukaju, grmi 
šumiju, dreva se njihaju kak da tancaju. Cvetje se naginje h jednu 
stran, njihove latice ih ostavljaju kak deca svoju mater i ideju na svoj 
put. Vrtiju se h zraku i senjaju da buju opet cvetje. Veter je za vse 
nevidljiv, ali za me on je kak čovek, on ima lice, ima osobine i osečaje. 
Kad jake puše, prejake, tak ke si babe trebaju svoje damske škrlake 
držati, onda je hud, negdo ga je naljutil, zel mu je one neke h njemu 
ke ga je držale srečnim. No, gdaj puše onak ugodne i liepe, znam da 
je srečen i onda sem i ja srečna. V očimi mi svetlli gda vidim da moj 
vetrek, moj prijatel, sloboden puše i kovitla se zrakem. Štela bi pole- 
teti Žž njim, vinuti se h zrak, i spružiti roke i biti slobodna. Štela bi z 
vetrekem i na kraj sveta leteti, videti pigvine i dupine. Štela bi videti 
kak na nekom pustomu otoku raznaša okolo zrnca peska, kak dela 
valove, nosi morje. Štela bi da se morem same opustiti i da me on 
ponese h daljine i visine. Veter i ja skup rasteme, furt se spominame 
o svim probljemima. Zrasla sem z njim, lukal me dok sem bila dete 
koje još ni razmele nič; on je onaj gdo me največ pozna, on zna se ke 
imam, se ke postoji. Veter je prešel celi svet, upoznal se ljude i živinu, 
saku travčicu i saku kapljicu. 

Vu očima ga vidim, h srcu ga nosim, nigdar ga nem pozabila, 
furt bu on z menu, poleg mene, furt bum z njim se spominala, jer 
on je meni najbolji prijatel, prijatel kakvega još nis mela. On bu celi 
život z menu, a jednega dneva bu me odnesel na drugi svet. 

Kristina Košutić, 7. b 


Moj kraj 


Poglej ta lepa polja, 
te brege zelene, 
a na starom drevu jabuke 
črlene. 


Za taj kraj me veže 
tak pune toga, 
moj pervi korak i perve reči 
i dok su mi stari pripovedali 
kraj peči. 


Da se nisam tuj rodila, 
gdo zna kej bi bila? 
Vesela sam ke tuj živim, 
volim svoj kraj sercem 
cijeljim!! 


Tea Tušek, 7.b 


Jesen 


Lepa jesen došla je k nam, 
a lepo letje prešlo je mam. 


Listje je več opale; 
skupljaju si zalihe životinje 
male. 

Oreh sim, oreh tam, 
veverica več ne zna kam. 


Laste su prešle put juga, 
mori ih velika tuga. 
Napuštaju kraj svoj, 

koji bu navek moj i tvoj. 


Babica čez obluk se to pazi 
pa si premišla 
i o živlenju razmišla: 
se je prolazne, baš kak i 


jesen... 


Alen Potočki, 6.a 


APELIRAMO NA EKOLOŠKU SVIJEST 


Molimo mještane Radoboja da u kontejner za papir 


smješten na parkiralištu škole ne odlažu neprimjereni 
otpad poput građevinskog materijala i sl. Kontejner je 
predviđen samo za odlaganje papira. Stoga molimo mje- 
štane da svojim ponašanjem doprinesu razvijanju ekološ- 
ke svijesti ne samo učenika naše škole, već i cijelog mjesta. 


Rože 


Rože dišiju, 
jutarnje rose ih miju. 
Oko njih čele letiju, 
kak deca rože bereju one 
glediju. 
Od roži su buket 
napravili 
i vu vazu ga dali. 
Mati je vesela, 
za decu poklone dela. 
Jelena Sajko, 5.a 


Ravnateljica Milena Veseljak 


Veter zavija i fijuče 
sim pa tam 
i tera ljude 
vu njihove kuče. 


Grane drijevlja njiše 
i žalosnu sliku riše. 
Listje naklu hiče 
dok nebe se bljesiče. 


Nevihte su jake, 
a dežd dela mlake. 
Nebe se lomi 
i z njega sijevaju gromi. 


Maja Cerovečki, 7.b 

NA TRADICIONALNIM MALONOGOMETNIM TURNIRIMA U MALOM NOGOMETU ZA 
REGISTRIRANE NOGOMETASE JUNIORI RADOBOJA PRVI, A SENIORI DRUGI 


U vrijeme zimskog prekida redovitog natjecanja 
nogometnih klubova na otvorenim terenima, Nogometni 
savez KZŽ tradicionalno organizira malonogometne 
turnire za registrirane igrače nogometnih klubova. Turniri 
se početkom godine održavaju za sve kategorije igrača, 
od limača do veterana i to u sportskim dvoranama širom 
Županije. Radobojski nogometaši u pravilu ostvaruju 
zapažene rezultate na tim natjecanjima. Prošle su godine 
tako seniori bili prvaci, a ove su nas godine obradovali 
juniori koji su također osvojili prvo mjesto. 


Turnir za juniore održavao se u Pregradi, a igrači 
NK Radoboj bili su raspoređeni u skupinu «B» zajedno sa 
NK Tondach, NK Mladost (Belec) i NK Sloga. U prvom 
susretu Tondach je pobijedio Radoboj sa 2:0, nakon toga 
juniori Radoboja pobijedili su Slogu sa 6:0 i Mladost sa 
6:1, što je bilo dovoljno za plasman u daljnje natjecanje. 
Radoboj se tu prvo susreo sa Oštrcom i zabilježio pobjedu 
od 2:0. Uslijedio je još jedan susret protiv Tondacha iz 
Novog Golubovca u kojem je Radoboj vratio poraz iz 
prvog kruga i pobijedio sa 2:1, što je značilo ulazak u 
finale. Radobojske juniore tu su čekali juniori Jedinstva 
iz Svetog Križa Začretja. Radobojski su dečki bili 
premoćni, pobijedili su sa 5:1 i osvojili pobjednički pehar. 
Pored toga, junior Radoboja, Zoran Gotlin proglašen je 
za najboljeg igrača turnira. 


Za ekipu juniora NK Radoboj na turniru su igrali: 
Marko Ranogajec, Nikola Šalković, Krešo Puljek, Danijel 
Kranjčec, Ernest Tandarić, Zoran Gotlin, Vinko Rukav, 
Hrvoje Nežmahen, Nikola Poljak i Ivan Ranogajec. 
Vodio ih je trener Radovan Škrlec. 


Pa, i 
ML. i 


la 


+ 


Pobjednici u svojoj kategoriji: Juniori NK Radoboj 


Seniorima je za «dlaku» izbjeglo prvo mjesto i ponavljanje prošlogodiš- 
njeg uspjeba. 


Zapaženi uspjeh ostvarili su i seniori. Došli su do 
finala, ali nisu uspjeli ponoviti prošlogodišnji uspjeh 
kada su bili prvi. Ukupno su sudjelovale 24 ekipe 
svrstane u šest skupina. Radoboj je bio u skupini sa 
Rudarom iz Mihovljana, Oroslavjem i Pregradom. 

Pobijedili su Oroslavje 4:1 i Pregradu 8:1, te iz- 
gubili od Rudara 1:4 i zauzeli drugo mjesto, što im 
je omogućilo da ostanu u natjecanju. Pobjede nad 
Ivančicom 4:0 i Klanjcem 4:1 omogućile su Radobo- 
ju plasman među četiri najbolje ekipe i susret protiv 
Gaja iz Mača kojeg su riješili u svoju korist rezul- 
tatom 3:2 i finale protiv Jedinstva iz Svetog Križa 
Začretja. 

Nakon uzbudljivog susreta finala rezultat je bio 
3:3, pa se prišlo izvođenju kaznenih udaraca. Jedin- 
stvo je bilo uspješnije i pobijedilo 6:5, pa je Radoboj 
osvojio drugo mjesto. 

Za ekipu seniora Radoboja nastupali su: Mario 
Jurman, Dragutin Dlesk, Nikola Šalković, Krešo Pu- 
ljek, Zoran Gotlin, Neven Malarić, Nikola Vince- 
ljak, Danijel Malarić, Jurica Cigula, Darko Kunštek, 
Ivica Hrvoj, Nikola Jakopović i Stjepan Cigula. 

Dragutin Dlesk bio je najbolji strijelac na tur- 
niru jer je postigao 12 zgoditaka. Momčad Radoboja 
vodio je trener Dražen Šalković. 

Ostali predstavnici Radoboja na ovim malono- 
gometnim turnirima nisu imali toliko uspjeha, a su- 
djelovale su ekipe mlađih pionira, pionira i veterana. 

VJEKOSLAV CEROVEČKI-CIGO 
(1955.-1991. DRUGI DIO 
DRUGI GENERAL HV IZ RADOBOJA 


Na radobojskom groblju 10. svibnja 1998. pokopani su po- 
smrtni ostaci Vjekoslava Cerovečkog. Saznavši za pogibiju svog 
sina Vjekoslava u Vukovaru, otac Viktor i ostali članovi obitelji želje- 
li su obilježiti taj tužni trenutak na groblju u Radoboju. Na grobnom 
mjestu njegovih predaka dali su postaviti posebno obilježje u znaku 
hrvatskog grba nadajući se da će posmrtni ostaci njihovog sina jed- 
nog dana biti dostojanstveno pokopani na ovom groblju. 

Dogodilo se to 10. svibnja 1998. godine. O tome Varaždinske 
vijesti 13. svibnja 1998. godine pišu: « U nedjelju, 10. svibnja na mje- 
snom groblju u Radoboju pokopani su posmrtni ostaci Vjekoslava 
Cerovečkog. 

Vjekoslav Cerovečki, sin Viktora i Alojzije, rođen je 2. ožuj- 
ka 1955. u Krapini. Djelatnik PU Varaždinske postaje 27. listopada 
1975. godine. Kao zapovjednik Zasebne postrojbe PU Varaždinske 
11. rujna 1991. upućen je na izvršenje službenog zadatka u Vuko- 
var. U herojskim borbama za obranu Vukovara 18. studenoga 1991. 
puškostrojnicom je ranjen u glavu i leđa ispred «Alatnice» Borovo u 
Borovom Naselju, te mu je od tada sudbina bila nepoznata. 

Iza sebe je ostavio suprugu Ljubicu, sina Valenta, rođenog 
1985. godine i kćer Viktoriju, rođenu 1976. godine.» 


Vjekoslav Cerovečki, hrvatski branitelj, odlikovan je brojim 
državnim odličjima. 


Stvari oko ukopa posmrtnih ostataka hrvatskog branitelja Vje- 
koslava Cerovečkog na mjesnom groblju Radoboj nisu međutim te- 
kle glatko. Obitelj se obratila tadašnjem čelništvu Općine Radoboj 
koje je nadležno za ukop pokojnika na mjesnom groblju. Grobno 
mjesto predaka Vjekoslava Cerovečkog nije bilo adekvatno za ukop 
njegovih posmrtnih ostataka. Tadašnji općinski načelnik našao se u 
delikatnoj situaciji. Na jednoj strani radilo se o hrvatskom branitelju 
koji je život izgubio braneći Vukovar, a s druge strane o stvarnim 
uvjetima ukopa umrlih na mjesnom groblju u Radoboju. Imajući u 
vidu značaj poginulog branitelja Vukovara, Vjekoslava Cerovečkog, 
kao i činjenicu da je on ponikao u Općini Radoboj i da to za buduće 
naraštaje može biti svijetli primjer opredijeljenosti domoljublja, na- 
čelnik Petar Košutić odlučio je da posljednje počivalište hrvatskog 
branitelja, posljednjeg zapovjednika postrojbe Policijske uprave Va- 
raždin, Vjekoslava Cerovečkog, bude na prostoru između ulaza na 
groblje i središnjeg križa. Ta odluka, međutim, nije naišla na odobra- 
vanje svih struktura i pojedinaca u Općini Radoboj. Na dan ukopa 
posmrtnih ostataka na radobojskom groblju pojedinci nezadovoljni 
zbog mjesta ukopa posmrtnih ostataka Vjekoslava Cerovečkog, ne 
uvažavajući trenutak odavanja počasti i zahvalnosti za davanje života 
za domovinu, otvoreno su izražavali svoje nezadovoljstvo činjenicom 
da se posmrtni ostaci jednog od brojnih branitelja Vukovara i hr- 
vatske domovine sahranjuju na ulazu u mjesno groblje u Radoboju. 


aa:a: mam: : 
Supruga Ljubica, sin Valent, kćerka Viktorija, brat Stjepan 1 Radimir 
Čačić prilikom otkrivanja spomen ploče poginulim hrvatskim branitelji- 
ma u Vukovaru 


Vjekoslav Cerovečki- Cigo, rođen u Krapini, radobojskih ko- 
rijena, položio je život na «Oltar domovine». Branio je Vukovar, nje- 
gove nezaštićene stanovnike, a neprijateljski rafal prekinuo je njegov 
život. Posmrtno su mu dodijeljena brojna prizanja, odlikovanja i čin 
general bojnika Hrvatske vojske. Radoboj se kao jedinica lokalne 
samouprave s ponosom može dičiti da je iz njene sredine ponikao 
čovjek koji je svoj život ugradio u temelje hrvatske domovine. 

Radoboj se može ponositi i činjenicom što je iz njegove sredi- 
ne pored poginulog viteza Vjekoslava Cerovečkog ponikao i Viktor 
Koprivnjak, pilot, general i zapovjednik hrvatskog ratnog zrako- 
plovstva. Uz više desetina mladića iz Općine Radoboj koji su kao 
hrvatski branitelji sudjelovali u obrani Hrvatske više ih je bilo u elit- 
nim jedinicama, gardijskim brigadama Hrvatske vojske, a veći ih je 
broj dobio visoke vojne činove i odlikovanja. Neki od njih i danas 
obavljaju odgovorne dužnosti u Hrvatskoj vojsci. O svemu tome 
jednom drugom prilikom, a ovaj članak o životu i smrti hrvatskog 
viteza, Vjekoslava Cerovečkog- Cige, završavamo odavanjem dužne 
zahvalnosti poginulom branitelju Vukovara i nadom da će njegovo 
rodno mjesto na odgovarajući način osmisliti njegovanje uspomene 
na tog zaslužnog sina Jazvina i Općine Radoboj kao cjeline. (vir) 


KRETE I UK I IVI) 
KITI E KEKO 


Posljednje počivalište Vjekoslava Cerovečkog je radobojsko mjesno 
groblje. 


